

**Mežs ienāk Jelgavā!**

**LLU Meža fakultāte, sadarbībā ar nozares organizācijām un uzņēmumiem “Meža dienu 2019” ietvaros organizē pasākumu “Mežs ienāk Jelgavā 2019”.**

**Pasākuma mērķis:** iesaistot meža nozares organizācijas un uzņēmumus, izglītot sabiedrību par meža apsaimniekošanu, tās nozīmi meža produktivitātes un vērtības paaugstināšanā, koksnes izmantošanas iespējām sabiedrības labklājības līmeņa nodrošināšanā, kā arī Latvijas valsts un ekonomikas izaugsmē, turklāt praktiski parādot, ka meža apsaimniekošana nav tikai koku ciršana, bet pasākumu kopums, kas nodrošina ilgtspējīgu meža apsaimniekošanu un kokrūpniecību Latvijā.

**Pasākuma norises laiks:** **17.04.2019. plkst. 10– 17**

**Norises vieta:** **Jelgava, Pasta sala**

Pasākuma laikā interesenti (studenti, skolu jaunatne, pirmskolas izglītības iestāžu audzēkņi, pilsētas iedzīvotāji un tās viesi) varēs iepazīties ar meža apsaimniekošanas ciklu – no augsnes sagatavošanas līdz pat koksnes ieguvei un tālākai pārstrādei. Tiks demonstrētas mežistrādes mašīnas, augsnes sagatavošanas frēze, ugunsapsardzības aprīkojums un automašīnas, škeldotājs, malkas skaldītājs, lentzāģis un mazizmēra kokapstrādes iekārtas. Visas dienas garumā notiks dažādu iekārtu un instrumentu paraugdemonstrējumi, kā arī varēs izmēģināt prasmes darbā ar meža mašīnu – harvestera un forvardera – simulatoriem, piedalīties zāģēšanas sacensībās un vērot arboristu veiklību.

Izglītojošos stendos tiks stāstīts par meža atjaunošanu un tā kopšanas nepieciešamību, sortimentu iznākumu no priedes un bērza stumbra, kā arī citām mež gudrībām. Varēs redzēt kā no baļķa top zāģmateriāli un iepazīties ar koka izmantošanas iespējām gan būvniecībā, gan dažādu produktu ražošanā un enerģijas ieguvē. Savukārt bioenerģētikas jomā norisināsies atraktīvi paraugdemostrējumi ar dažādiem koksnes produktiem.

Jaunums – šogad pasākuma ietvaros tiks iedibināta tradīcija izgatavot koka skulptūras, kuras veidos topošie kokapstrādes speciālisti.

Vienlaikus pasākuma apmeklētāji varēs apskatīt arī Zemgales reģiona Medību trofeju izstādi, kura līdz 03. maijam atvērta netālu esošajā LLU Meža fakultātē (Akadēmijas ielā 11, Jelgavā).

**Pasākumu organizē:**

LLU Meža fakultāte, Jelgavas pilsēta, LVMI “Silava”, aģentūra “Meža pētīšanas stacija”, SIA “Meža un koksnes produktu pētniecības un attīstības institūts ”, studentu biedrība “Šalkone”.

**Atbalsts:**

**Meža attīstības fonds, meža nozares uzņēmumi, www.zemeunvalsts.lv**